Глеб Лабадзенка: “Я хачу падзякаваць двум установам, без якіх гэты валун не стаў бы на магілу дзядзькі Рыгора. Гэта Ушацкі райвыканкам – у асобе старшыні Віктара Родзіча і дырэктара Упраўлення камунальнага будаўніцтва Аляксандра Лосева. Яны каласальна дапамаглі: вылучылі грузавік, пад’ёмны кран для перавозкі валуна, залілі падмурак пад яго, паправілі агароджу. Уявіце толькі: паколькі да магілы нельга падагнаць тэхніку (яна ў самым цэнтры могілак), то 25 чалавек цэлы дзень рукамі насілі на магілу 800 вёдраў цэмента! Другая ўстанова – гэта Авіяцыя МНС. Кіраўнік Авіяцыі палкоўнік Алег Якаўлеў без ваганняў пагадзіўся бескаштоўна дапамагчы ў гэтай справе. А кіраваў справамі на месцы першы намеснік Авіяцыі МНС палкоўнік Тадэвуш Курсевіч. Напэўна, усе разумеюць, што гэта не проста валун. Сёння мы выканалі волю аднаго з найвялікшых нашых землякоў”.